LidanRubinov/Halacha-QA huggingface dataset:
שאלה: עדיפות הבבלי על הירושלמי: ב"ה 1) רציתי לשאול מדוע מוסכם שנפסקת הלכה לפי הבבלי? נגיד שהלשון שלו קלה יותר, אבל מה כאשר מובנת לשון הירושלמי, למה שלא נפסוק כמותו? (לא בשמיים היא, הרי רואים בכסף משנה על ספר זרעים לדוגמא שזה אפשרי ומובן ברוב המקרים). הרי יותר הגיוני לומר שהלכה כריש לקיש, למשל, שהיה בארץ, עשה חברותא עם תלמיד של רבי בכבודו ובעצמו (ר יוחנן) מאשר לפסוק כרב אשי שנמצא בבבל כמאה שנה אח"כ, כאשר יותר סיכוי שהגירסא השתבשה וגם ככל הנראה את התירוצים והיישובים מתרץ מדעתו. זה בעצם גם שאלה על הלכה כבתראי - הכלל מובן למשל כאשר רש"י מסביר טעמו ואז נפסוק כמו הרא"ש שכבר ראה את דבריו ובכל זאת לא נראה לו, אבל מאיפה רב אשי יודע מה הסברא של ריש לקיש, עולא, רבה בב"ח וכדומה כשלא מפרטים את הסיבה? 2) אם את הגמרא סידרו רבינא ורב אשי,איך קורה לפעמים שאפילו אצל דברי רב אשי יש איכא דאמרי (למשל שבת יח ע"ב)? 3) "באמת שורשי כל החכמות וכלליהן הועתקו מאיתנו אל הכשדים בראשונה, ואחרי כן אל פרס ומדי. אך מפאת רוחק הזמן וריבוי המעתיקים לא הוזכר בספרי החכמות כי הועתקו מעברית." (כוזרי,ב,סו). אני מבין מדבריו ששורש החכמות הוא מעם ישראל ולא מעמים אחרים, אולם איך אפשר לטעון כך, מה עם האומות שהיו טרם יצירתו של העם(מצרים, כנען וכו ) והצליחו יפה מאוד בבניית פירמידות והמצאת אומניות חדשות וכעין דברי רש"י בוישלח: "ישבי הארץ. שהיו יושביה קודם שבא עשו לשם. ורבותינו דרשו שהיו בקיאין בישובה של ארץ, מלא קנה זה לזיתים מלא קנה זה לגפנים, שהיו טועמין העפר ויודעים אי זו נטיעה ראויה לה".
תשובה: א. ענין הפסיקה נוגע לקבלת ישראל עליהם. הכוח להכריע במחלוקת ניתן לאומה. כיצד נכריע מה האומה אומרת? אנו רואים את סדר ההשגחה. מי שזכה שרוב עם ישראל ישאל אותו ויהפך להיות הרב של כל הרבנים הוא נהיה הרב של עם ישראל. נכון שבעת כתיבת התלמוד היו אמוראים גם בארץ ישראל. אולם סידרה ההשגחה שהגאונים שלאחר התלמוד היו בבבל. אליהם נשלחו רוב השאלות גם שנשאלו בארץ ישראל. רוב עם ישראל קיבל את הגאונים שנסמכו על התלמוד בבלי. לכן עם ישראל קיבל על עצמו את הבבלי כפסק. ודאי שניתן לשאול מדוע כך עלה. מה הסיבה שהקב"ה סידר את הדברים בדרך זו. יתכן שתלמוד בבלי מתאים יותר להנהגת עם ישראל בגלות. ב. כנראה שיש סתמא דגמ' מאוחרת יותר ובמקומות מסויימים יש מסדרי תלמוד שסידרו את התלמוד גם אחרי רבינא ורב אשי. כוונת ח שאת עיקר התלמוד סידרו רבינא ורב אשי. ג. לא ברור לי מה בדיוק מבחין בין סוגי החוכמת שאינם קשורות לישראל לסוגי החכמות שקשורות לישראל. כוונתו של הכוזרי להדגיש שגם החכמת שאצל הגויים חלקם באו מהאומה הישראלית.
שאלה: נטילת ידיים לאחר שירותים: האם לאחר שיוצאים מהשירותים צריך ליטול ידים בברז של השירותים עצמם או ליטול במקום מחוץ לשירותים לדוג בכיור במטבח?
תשובה: יש ליטול ידים בכיור אחר. רק אם אין ברירה אחרת אפשר ליטול בכיור שבשרותים, וטוב לסגור את מכסה האסלה.
שאלה: הדלקת נרות שבת : אני מתגוררת בבית הוריי ומדליקה נרות שבת עם אמי שמעתי שזה לא כל כך טוב, אך מאידך שמעתי שאם התחלתי אז אסור לי להפסיק. אנחנו ספרדים. האם הברכה שאני מברכת היא ברכה לבטלה, והאם אני בכלל צריכה להדליק כל עוד אני לא נשואה בבית משלי?
תשובה: היה ראוי לכתחילה שלא תדליקי אבל אם התחלת תוכלי להמשיך ובתנאי שלא תברכי. בקשי מאמך בזמן שהיא מברכת שתכוין גם עלייך.
שאלה: תפילה ליד מישהו בלבוש לא ראוי: האם מותר לי (בחורה) להתפלל לברך אם מישהו שנמצא בסביבתי ובטווח ראייתי הוא ללא חולצה לדוגמא-אבי או לדוג באוטובוס כשיושבים אנשים בלבוש קצר מהרגיל?
תשובה: לבחורה אין בעיה. ואפילו אם בחורה רואה בחורה אחרת שלבושה שלא בצניעות אין לה שום מגבלה, גם במקום שלאיש זה בעייתי.
שאלה: טרמפים וצניעות: הרב רציתי לשאול האם צריך לאסור נסיעות בטרמפים לבנות בכלל או שיש מקרים שאפשר?
תשובה: ברור שבחורה צעירה צריכה להשתדל להימנע מנסיעה בטרמפים במקום האפשר, אבל אי אפשר לאסור את זה בצורה מוחלטת. בתור עצה, בת לא תעלה על טרמפ כשלא ברור לה שהנהג יהודי או שהיא מכירה אותו.
שאלה: תפילת ערבית - איך?: רציתי לשאול, איך מתפללים תפילת ערבית, מתי צריך לקום, מתי לקוד קידה.? ב
תשובה: ב"ה לך. שמחתי מאוד שכתבתי אלינו את השאלה שלך, שנשמח מאוד לעזור לך. לא תמיד אנשים מרגישים מספיק פתוחים לשאול, וחבל, שמאוד קל לעזור לאנשים, אך בשביל זה חשוב שהם יפנו, ולכן כל הכבוד לך שאת פנית. לפני שאכתוב לך את סדר התפילה ואיך להתפלל, ברצוני להציע לך דבר שיכול להיות לך יותר טוב והוא שאקשר אותך למישהי באיזור המגורים שלך, שתפגשי אותה והיא תראה לך הכל בסידור, ותלווה אותך בתפילה ובשאר דברים. קשר זה יעזור לך מאוד. ובינתיים. באופן עקרוני אשה לא חייבת בתפילת ערבית, אך אם את רוצה, בהחלט את יכולה. התפילה מתחילה בברכו ובברכות קריאת שמע, קריאת שמע עד שמונה עשרה, את כל זה אומרים בישיבה. לאחר מכן עוברים לתפילת שמונה עשרה שאותה אומרים בעמידה. בתפילה זו עומדים עם רגליים ישרות וזקופים. כשאומרים בהתחלת הברכה הראשונה ברוך כורעים (מכופפים ברכיים), כשאומרים את המילה אתה משתחוים (מכופפים את הגב) וכשאומרים את שם ה' אז מישרים את הרגלים ואת הגב. אחר כך בברכת מודים אנחנו לך גם כן עושים אותו הדבר, במודים כורעים ומשתווים וחוזרים לעמוד זקופים ובסוף אותה הברכה שוב בברוך כורעים וכו' כמו שכתבתי קודם. אחר כך אומרים אומרים את עלינו לשבח, ושם נוהגים שכשאומרים ואנחנו כורעים ומשתחווים ומודים עושים גם כן כן. שתהיה לך הצלחה רבה, ואנא חזרי אל האימייל שלי ואשמח מאוד לעזור לך בנושא התפילה ובשאר הנושאים שתרצי. הרב יצחק גרינבלט zahig1 gmai.com
שאלה: הזמנה לחתונה בבין המצרים: קיבלנו הזמנה לחתונה ליום כ"ג תמוז.זוהי תקופת בין המיצרים בהזמנה צוין במפורש חופה וקידושין, כיצד לנהוג?
תשובה: יש ספרדים שנוהגים להתחתן בחודש תמוז. אם האווירה בחתונה מאפשרת זאת, מצווה לשמח חתן וכלה.
שאלה: בריכה בשבת קרוב לאדמה: האם מותר לתת לילד לשחק עם מים בשבת (בגיגית גדולה) כאשר הגיגת מונחת על בטון וקרוב לבטון יש אדמה (בחלק מהאדמה יש צמחים ובחלק אין צמחים), האם יש חשש לאיסור השקייה? אם יש חשש לאיסור, מה המרחק המינימלי שצריך להיות בין האדמה והגיגית כדי להתיר? והאם האיסור חל רק על אדמה עם צמחים או גם על אדמה שאין בה צמחים?
תשובה: תלוי מה המרחק. אם המים שהילד משפריץ מגיעים בצורה ישירה לצמחים זה בעייתי. אבל אם המים מגיעים רק בגרמא, לאחר שהם זורמים על הרצפה, אין בעיה כי זה ילד קטן. (על אדמה סתם אין שום בעיה, הבעיה היא רק אם הילד משפריץ על הצמחים). ודאי שאם אתם יכולים להרחיק אותו מהצמחים, זה עדיף.
שאלה: מניין עורלה במשתלה של ערבי: עץ רימון שנקנה ממשתלה של ערבי שהיה נטוע בתוך דלי (שגודלו כגודל הדליים המשמשים את הבנאים לבנין) הועבר ממקום הקניה לבית ברכב, וגודלו היה כשל עץ בן שנתיים. הנטיעה המחודשת התבצעה מייד עם ההגעה למקום החדש. האם צריך למנות מחדש שנות ערלה?
תשובה: וברכת ד' מכיוון שאיננו יודעים כיצד עמד השתיל במשתלה כל השנים, אי אפשר להסתמך על שנות המשתלה אלא צריך למנות מחדש שנות ערלה משעת הנטיעה בקרקע. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: שנת אבל על אדם שלא נודע זמן פטירתו: אבי נעדר בתאריך כ"ב בתמוז תש"ע (4.7.10) עצמותיו נמצאו והובאו לקבורה ב-י בכסליו תש"ע. ע"פ המכון לרפואה משפטית תאריך פטירתו הינו תאריך העדרותו. שאלתי היא מתי מסיימים 11 חודש ו12 חודש, האם מתאריך הקבורה?
תשובה: את תקופת האבלות והקדיש מונים מיום הקבורה. יום השנה בשנים הבאות יקבע עפ"י תאריך הפטירה. תנוחמו מן השמים.
שאלה: זכויות יוצרים - בירור תשובה קודמת: לכבוד הרה"ג דב ליאור שליט"א. על תשובתו הקודמת, רציתי לברר משהו מהתשובה שלא הבנתי. אני שאלתי על זכויות יוצרים במקום שאין דין דמלכותא דינא, ולא מדובר בהורדה מאינטרנט שנאמר שהוא כדין זוטו של ים, שיש לכאורה לאסור מצד שימוש בחפץ שלא מדעת הבעלים שמכר לך לשימוש אישי והשאיר בידו את זכויות ההעתקה. הרב השיב שלמטרה מסחרית יהיה אסור מצד זכויות יוצרים. מדוע לא לאסור גם למטרה של שימוש אישי, כשאדם מעתיק ממי שקנה את הדיסק כדי שיוכל גם הוא להנות, מדוע המעתיק הזה לצורך שימוש אישי אינו עובר על גזל, שהרי הבעלים השאיר בידו זכויות העתקה שלא מכרם?
תשובה: לפי דיני תורה אין פה גזל של ממון, כי זה לא גזל ממשי וזה אסור רק מצד דינא דמלכותא. ממילא, במקום שאין בעיה של דינא דמלכותא יהיה מותר. זה לא מידת חסידות אבל זה גם לא אסור.
שאלה: נשים בגאולתם של ישראל: מדוע בגאולת מצרים הושיעה את ישראל גם אשה - בנוסף לאנשים - מרים הנביאה. וכן בגאולת פורים הישועה באה גם על ידי אשה - אסתר, ואילו בגאולה שלעתיד לבוא לא מצינו באף מקור שאף אשה תהיה בין המושיעים של ישראל? אודה על קבלת תשובה.
תשובה: הגאולה העתידה עדיין לא הופיעה במלואה אולם כבר עתה אנו רואים שהנשים יש להם תפקיד גדול ומרכזי בגאולה. ורבים הביאו את הפסוק בירמיה שנאמר בו "הנה אני עושה חדשה בארץ. נקבה תסובב גבר". ולמדו משם על כך שבגאולה יהיה תפקיד מרכזי לנשים אף יותר מהגברים. אם בכל הגאולות הנשים היו כעזר, בגאולה העתידה הם יובילו. ומצאתי בדברי האדמו"ר מלובביץ  שערי הלכה יו"ד ג' עמ' קל"ו  שעמד על כך שהתופעה המיוחדת של ריבוי לימוד תורה לנשים זמן הזה הוא התנוצצות והכנה לקראת המצב העתידי שבו נאמר נקבה תסובב גבר.
שאלה: זמן ק"ש וברכותיה: האם אפשרי לומר ברכות ק"ש ולהסמיך גאולה לתפילה לאחר זמן ק"ש, כשכבר אמרתי ק"ש בזמנה?
תשובה: כן. ויש לומר שוב את קריאת שמע כסדר התפילה הרגיל. ברכות קריאת שמע אפשר לברך רק עד סוף זמן קריאת שמע (המפורסם בלוחות). ורק בדוחק כשהיה אנוס יש המקילים לברך עד חצות היום. קריאת שמע עצמה ללא הברכות יכול לומר כל היום.  עי' שו"ע נח מ"ב כו ובה"ל שם  מ"ב עא ד
שאלה: נדר שלא יכול לעמוד בו: מה הדין במי שנודר נדר שלא יכול לעמד בו. השאלה הלכה למעשה. מובא בהלכות נדרים שהנודר לא לישן שלשה ימים מכים ויושן, כיון שא"א בלא שינה. מה הדין בנודר נדר שלא יכול לעבוד בו בשעת הנדר, או שהתברר אחרי הנדר שלא יכול לעבוד בו? הנודר לא לחשוב על נשים, והוא לא מצליח, המחשבות שוטפות אותו בעל כורחו. העושה דיטה ונודר לא לאכול עוגות, ולא מחזיק מעמד, כל פעם שרואה עוגה, התאוה מתגברת עליו כ"כ חזק ואוכל את העוגה. ואם תאמר שאפשר לקשור אותו, או לתת לו מכות ומפחד לא יאכל, הוא לא נדר על דעת כן שיקשרו אותו ויתנו לו מכות, הוא נדר כדרך העולם שכשיראה עוגה לא יאכל. ישנם עוד דוגמאות לכך, והשאלה היא האם נדר שאדם לא יכול לעמוד בו לפי תכונותיו לא הוי נדר. (לאנשים אחרים שכן יכולים לעמוד ברור שיהיה נדר). אם נפסוק להלכה שנדר כזה לא הוי נדר. מה קורה בנודר לא לאכול עוגות לפעמים תאותו אינה כ"כ חזקה ויכול להתגבר, ולפעמים תאותו כ"כ חזקה ולא יכול להתגבר, האם נאמר אין נדר למחצה, והנדר לא חל, ומותר לו לאכול עוגות ללא התרת נדרים, או שיצטרך להתיר משום הפעמים שכן יכול להתגבר?
תשובה: נדר שבאופן עקרוני ניתן לעמוד בו ורק האדם לפי יכולותיו אינו יכול לעמוד בו, הוא חל ולא דומה לנדר שלא אישן ג' ימים. במקרים אלו הנדר חל אולם מאידך ניתן ללכת לרב שיעשה התרת נדרים ע"י פתח וחרטה כפי שכותב הרמ"א.
שאלה: סיום מסכתא בתשעת הימים: הנני מתעתד בעז ה לסיים 4 מסכתות גדולים בש ס בתשעת הימים. מכיון שאנחנו עושים סעודה בשרית לסיום, האם עדיף לעשות סעודה אחת לכל הארבע מסכתות או אולי מפני כבוד התורה שהשקענו כל כך הרבה חודשים בכל מסכתא לעשות סעודה וסיום על כל מסכתא בנפרד? על התשובה.
תשובה: אם אתה לא מוכרח לעשות את הסיום דווקא בתשעת הימים, עדיף שלא תעשה אז סיום בכלל, כי כבר מוזכר שעדיף לכתחילה לא לכוון לסיים אז כדי לאכול בשר. אם אתה כבר עושה סיום בתשעת הימים, תעשה סעודה אחת לכולם.
שאלה: לכרוע כשמוצאים ספר תורה: האם אמורים לכרוע כשמוצאים ספר תורה ומגביהים אותו, כשאומרים "וזאת התורה"?
תשובה: לפי מקור ההלכה יש לכרוע וכך פסק השו"ע, אולם למעשה רבים נוהגים לא לכרוע והפוסקים הביאו סימוכין למנהגם.  שו"ע קלד ב  פסקי תשובות שם
שאלה: אירוח גויה בסעודה שלישית: האם יש בעיה עם אירוח של גויה בסעודה שלישית בשבת, ובכלל, האם יש בעיה באירוח גויים?
תשובה: אין לתת מתנת חינם לגוי, אולם גוי שמכירו (כגון: דרך עבודה, טיפול בחולים וכד') מותר לתת לו מתנה כיון שלא נחשב הדבר כמתנת חינם כיון שמן הסתם ישיב לו טובה ונחשב הדבר כמסחר. לכן מותר לארח גוי שאתם בקשר איתו.  שו"ע יו"ד קנא יא
שאלה: נסיעה במוצאי שבת לבית חולים: אני בעזרת ה בלי נדר אמורה להתאשפז בבית החולים תל השומר לצורך ניתוח שנקבע מראש, ניתוח להוצאת גידול מהלחי - שלא ניתן לדחות ליום אחר או תאריך אחר, ובטרום ניתוח אמרו לי שאני חייבת לבוא ליום האישפוז- להכנה ולבדיקות ביום חמישי ולחזור שבת הביתה ואז במוצ"ש שוב לנסוע לבית החולים והפעם להתאשפז לניתוח למוחרת היום (יום ראשון) מה אני עושה במקרה ויציבו לי שעת הגעה בבית החולים במוצ"ש - אני גרה בקרני שומרון ועלולה להגיע מאוחר ממה שיגידו לי להגיע!! בלי רכב זה בעייתי (לא בטוחה שאחי יוכל להסיעני לשם שזה מקצר את הזמן ואני לכן בחשש - כי לא רוצה בכל מעודי לחלל חלילה את השבת. מה ניתן לעשות?
תשובה: ראשית, יש לברר את השעה שאת אמורה לחזור. אם יתנו לך זמן קצר מדי תסבירי להם את העניין של המרחק. מן הסתם, הם לוקחים את השיקול של זמן הנסיעה. כמו כן, כדאי באמת להערך שמישהו יסיע אותך ויחסוך לך את זמן הנסיעה. בכל מקרה, לא נראה שיש כאן צורך שבשבילו מותר לחלל שבת. רפואה שלמה ומהירה, הרב בנימין במברגר
שאלה: לישון עם ציצית בלילה: א.האם יש עניין לישון עם ציצית? ב.אדם שישן עם ציצית בלילה צריך לברך עליה למחרת בבוקר?
תשובה: א. לפי הנגלה, לא נראה שיש עניין. ב. זה קצת בעיה, תוריד אותה או שתברך על אחרת ותכוון לפטור אותה.
שאלה: לפני עיוור במכירת מזרון זוגי לחילונים: אנחנו זוג צעיר שמתחתן בקרוב, ובשביל להשכיר את הדירה נאלצנו לקנות את הרהיטים מהדייר הקודם. בין הרהיטים קנינו גם מזרון מאד שווה ויקר, אך הוא זוגי ולכן אין לנו צורך בו. הוא עלה לנו המון כסף, ואנחנו מעונינים למכור אותו. השאלה היא אם זה לא להכשיל את אחינו החילונים בעבירת אי שמירת טהרת המשפחה או שאולי זה לא משנה, כי הם ימצאו מזרון אחר?
תשובה: אפשר למכור משום שניתן להשתמש בו גם בהיתר, כגון: בימי היתר.
שאלה: קשר עליון בתכלת: לרב ראיתי שהרב כתב שבתכלת יש לקשור קשר כפול סמוך לכנף, ואז 7 חוליות של 3 כריכות, כפי מנהג התימנים. אולם המשנ"ב כותב שקשר עליון, שהוא דאורייתא - הוא לאחר החוליה הראשונה, ובב"י בסימן שיז מביא את המרדכי (סימן תתקמ) שכותב שצריך דוקא קשר כפול, שאל"כ לא נחשב קשר, וכך לכאורה נפסק בשו"ע או"ח סימן יא. א"כ לפי שיטת הקשירה שהרב ממליץ - לכאורה אין קשר עליון?
תשובה: אני בדקתי את הנושא, ואי אפשר לצאת ידי כל השיטות. מה שמוזכר בגמרא קשר עליון - זה מחלוקת בין הראשונים. מה שהמשנ"ב כתב זה שיטה אחת אבל שיטת רש"י והרא"ש זה ממש כמו שהתימנים עושים. אני אמרתי, שמכיוון שהיום זכינו ויש לנו תכלת הרי מדאורייתא בין כך ובין כך יוצאים ידי חובה, ולכן כדי להקל על הציבור נקטתי כדעת התימנים, כי יש להם מסורת עתיקה.
שאלה: צורת אותיות קדומה?: ב"ה שאלתי אודות האותיות. מצד אחד ידוע הפירוש על "לעולם ה דברך ניצב בשמים" והיינו יכולים להבין שיש אי שם אותיות בבחינה רוחנית. אך בספרי הקבלה למיניהם מתחשבים אף בצורת האותיות. איך זה יתכן בו ברגע שהכתב האשורי התפתח בתקופות מאוחרות בבריאה, ואף לאחר הימצאו עדיין לא הגיע לידי ישראל עד שבחרו להם הכתב האשורי. וכל מה שידוע כי בזמני הפרעונים היו מציירים על הקירות כי עדיין לא היה לרשותם אותיות. כדוגמת ציור ספינה מסמל נסיעה למרחקים בלב ים. וכן לכל ציור משמעותו. ובכן איך זה שהרשב"י וכן כולם מתחשבים עם צורת האותיות. ואם יש בני אדם בעולם היודעים מה שהם עושים אין לנו אלא אלו שהם ברומו של עולם! ובכן איך הדבר מתיישב?
תשובה: מה שהכתב העברי נקרא אשורי אין בזה ראיה שהכתב נבחר רק אחרי הגלות. אדרבא יש ראיות מדברי ח כי הלוחות שנכתבו באצבע אלוקים נכתבו בכתב זה. על כן אם בספרי קבלה קדמונים מתייחסים לצורת האותיות בוודאי שמסורת זו היתה ברורה בידי אותם התנאים הקדושים ואנו סומכים עליהם גם בזה כבכל הלכה אחרת.
שאלה: גמ"ח בספרי קודש: שמתי לפני כחודשיים בטרמפיאדת היישוב בו אני גר ארונית ובה ספרי קודש, "גמ"ח" ללימוד הציבור הרחב המחכה בטרמפיאדה בזמן שהותו בה. המעשה פעל את פעולתו, והציבור החל לומד בספרים בתחנה. במשך הזמן, החלו אנשים להוסיף ספרים משלהם לארונית, פעמים ספרים שמתאימים לגמ"ח ושנשארו שם עד היום, ופעמים ספרים שלא מתאימים לקריאה חפוזה בטרמפיאדה, כגון ספרי מחקר עמוקים, או ספרי שו"ת מפולפלים. ספרים אלה אין מקומם בגמ"ח, אף אחד לא קורא בהם, והם רק מוסיפים אי סדר ועומס יתר בארונית. בנוסף, אנשים שמו ספרים כפולים ומשולשים בארונית, כך שנמצאו שם 6 ספרי תהילים, 5 פרקי שירה וכו. כמות רבה מדי של ספרים ארונית יוצרת, כאמור, חוסר סדר משווע, שמוביל אף לביזוי הספרים, ועומס רב על הארונית. אם יש יותר מדי ספרים, האיש הפשוט גם לא יכול למצוא את מבוקשו בארונית. לאחרונה, עשיתי סדר בגמ"ח, הסרתי ספרים לא מתאימים וספרים כפולים, ויצאתי עם שקית עמוסת ספרים וקונטרסי קודש. שאלתי- מה לעשות עם כל הספרים הנ"ל? האם הם הפקר, ואני יכול לעשות איתם כרצוני, האם עלי להחזירם לגמ"ח כי אנשים שמו אותם שם ואין לי הזכות לקחתם, או כל פתרון אחר. אציין שאין אפשרות לשים את הספרים בספרייה ציבורית אחרת לשימוש הציבור, שכן סוג הספרים (קונטרסים רבים, ספרי ברסלב וכו ) הוא לא מהסוג שספריות ציבוריות מעונינות בו. אודה לרב על הטרחה והעזרה הרבה. שכרכם כפול ומכופל מן השמיים.
תשובה: אם הספרים הפקר, מותר.
שאלה: הנחש ואדם וחוה: אומרים שהנחש פיתה את אדם וחוה לאכול מהעץ. וכי נחש מדבר?! עוד לא ראיתי נחש מדבר. מראש על התשובה.
תשובה: אנו לא יודעים מה היה המציאות בגן עדן. דיבור לא חייב להיות דיבור של בני אדם בשפה של מילים אלא יכול להיות העברת מסר גם ללא דיבור מפורש. הנחש של גן עדן היה ערום מכל שאר היצורים. אין אנו יודעים כיצד הצליח בעמימות ליטוע באישה את ההרגשה של מה שמתואר בתורה כדמיון "והייתם כאלוקים".
שאלה: כשרות ריבה : אני גרה בחו"ל. כרגע ובהריון. קניתי ריבה שנמכרת בארץ בסופרים והיא כשרה (חברת סן דלפו - כל הריבות שלה כשרות בארץ). בחו"ל אין סימן כשרות עליה כמו בארץ אך המוצר זהה, האם מותר לאכול אותה? היא הריבה היחידה ללא תוספת סוכר הנמכרת כאן ועל כן חשוב לי לדעת. מודה מאוד על המענה.
תשובה: וברכת ד' נראה שבריבות הנמכרים בארץ מקפידים על בשולי עכו"ם ופותרים את הבעיה בדרכים מסוימות. בריבות הרגילות כנראה שאין הקפדה על בישולי עכו"ם, ולכן לא כדאי להשתמש בריבות אלו שמא יש בהם בישולי עכו"ם. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: התחייבות בהסכם שכירות: בהסכם השכירות שחתמתי עם הבעלים של הדירה בה אני מתגורר יש סעיף האומר: "המשכיר מתחייב שלא לבנות על גג הדירה". הכוונה לגג הבניין הנמצא מעל דירתי. השכירות היא לתקופה של 5 שנים ועברה שנה אחת עד כה. הבעלים המשכיר קיבל רישיון בניה מהר מן המתוכנן והוא הודיעני כי ברצונו להתחיל לבנות. האם באפשרותי למנוע ממנו את הבניה? (נאמר לי כי עפ"י ההלכה התחייבות שלילית אינה תקפה)
תשובה: יש לו אולי טענה של מקח טעות, הוא לא ידע מראש שיקבל רשיון מהר. תתפשרו ביניכם.
שאלה: נישואין עם האח של הבעל: כבוד הרב יש לי שאלה בבקשה! אישה נשואה שיש לה בת ובעלה נפטר והיא התחתנה עם אח שלו והביאה איתו בנים נוספים. אני לא יודעת באיזה נישואין התחתנה. האם רב יכול לקדש דבר כזה? האם הבנים הם ממזרים? הם יכולים להתחתן כרגיל, ומה דינו של ממזר? אישה שהרה והלכה עם אח של הבעל, מה דינו של אותו עובר?
תשובה: בשולחן ערוך אבן העזר סימן ט"ו סעיף כ"ב כתוב: "אשת אחיו בין מן האב בין מן האם. אסורה מן התורה". זה דין מן התורה. לענין הלכה למעשה, במקרה זה אי אפשר לפסוק במדיה תקשורתית זו אלא יש לגשת לרב העיר המקומי או לבית הדין האזורי ע"מ לברר דינים אלו.
שאלה: ספונטניות מול עמידה בלו"ז: ב"ה זכיתי ללמוד בישיבה, בה התרגלתי בקביעת לו"ז מסודר, עם הקפדה על סדרי זמנים וקביעויות. האם כשיוצאים לחיים יש מקום גם לספונטניות? למשל, אם תכננתי מראש כיצד אני מעוניין שיתנהל הערב מבחינתי, (למשל: להכין סנדביצ ים ליום המחרת, לסדר את הבית, להכין מטלה שניתנה לה בקורס), ופתאום צצים שינויים מצד אשתי. האם טוב להתרגל בגמישות ולעזוב את כל מה שתכננתי או שחשוב מאידך להדגיש שטוב שבבית תהא לנו משמעת עצמית של סדרים ועמידה בתכנונים אותם קבענו לעצמנו, גם אם לפעמים זה פוגע ב"זרימת החיים"?
תשובה: : התשובה מורחבת ומידתית. חשוב סדר אבל עוד יותר חשוב שלא יהיה לחץ. חשוב שגם יהיו זמנים שהם מחוץ לסדר. אולי תקבעו שלפחות ערב בשבוע זורמים ללא מחויבות ל. לא צריך לחכות לחופש כדי להשתחרר, ניתן לעשות זאת בתוך החיים שלנו.
שאלה: מעבר דירה בשלושת השבועות: בעלי ואני מתגוררים בדירה שכורה ואמורים לפנותה לכל המאוחר בג באב (3.8.11) מאחר ותאריך זה יוצא בתשעת הימים הראשונים לחודש אב ואיננו מעוניינים לעבור דירה (גם כן דירה שכורה) בימים אלו. האם יש אפשרות לעבור לפני ראש חודש אב, כלומר בשבוע של כ"ב בתמוז - כ"ו בתמוז (24.7-28.7). היות והשוכרים החדשים אמורים להכנס לדירה מיד כשאנו מפנים אותה אין באפשרותנו לעבור לאחר צום תשעה באב. לתשובתכם בהקדם אודה (אנו חייבים לסגור נושא זה בדחיפות עם בעל הדירה אליה אנו מתועדים לעבור בע"ה), בשורות טובות ו
תשובה: מאחר ואין לכם אפשרות לעבור לאחר תשעת הימים, ועוד, זו דירה שכורה ולא חדשה שלכם (ואין ברכת שהחיינו), מותר לכם יהיה לעבור לפני ראש חודש אב. כדאי לחתום את החוזה החדש לפני שלושת השבועות.
שאלה: המתנה בין בשר לחלב: לפני כ-3 שנים נישאתי לבעלי, אני ספרדייה והוא אשכנזי. בבית הורי בעלי נהוג להמתין בין בשר לחלב 3 שעות, ובבית הוריי נהוג להמתין 4 שעות (ב-2 הבתים אין הבדל בין עוף לבשר). בעלי צמחוני, וכך יצא שעד כה לא אימצתי את נוהגו ועד היום אני ממשיכה לשמור על 4 שעות. האם אני יכולה היום להחליט שאני מאמצת את נוהג בית הוריו ולהתחיל לשמור רק 3 שעות? האם אני צריכה הפרת נדרים? האם הפרת נדרים שעשיתי בראש השנה יו"כ מכסה זאת? ומה בנוגע לבני- אומנם בן שנה בלבד, אך לכשיגדל - לפי מה ינהג? (אציין, כי לא אימצנו בביתנו את כל הנוהגים מבית הוריי בעלי. כך למשל, בפסח אנו משתמשים בכלי זכוכית של שאר ימות השנה, כמובן לאחר ניקוי יסודי והשרייה במים חמים. בעוד שבבית הוריי בעלי מקפידים על זכוכית מיוחדת לפסח)
תשובה: מנהג 4 שעות בעדות המזרח לא ידוע, כולן נהגו 6 שעות. מנהג 3 שעות נהג רק בגרמניה האם בעלך הוא מיוצאי גרמניה? אם כן, גם את יכולה לנהוג כמנהג בעלך וכן ילדיכם לכשיגדלו.
שאלה: 40 יום מנחה: אני קיבלתי על עצמי תפילת מנחה ושיר השירים במשך 40 יום, ב"ה אני מצליחה לעמוד בזה. אך לצערי קרה לי פעמיים שנשכח מימני ופספסתי את תפילת מנחה, וברגע שנזכרתי היה מאוחר מידי לתפילת מנחה אז ישר התפללתי ערבית. האם אני צריכה להפסיק ולהתחיל מחדש 40 יום, מה עלי לעשות?
תשובה: תשלימי את הימים שלא התפללת.
שאלה: השם טליה: קראתי לבתי טליה. הבנתי שיש בעיה בצרוף טל-יה, כיון שלא מופיע בתנ"ך האמנם? אם כן, מהי משמעות השם, האם חיובי?
תשובה: השם הוא חיובי מאוד, יש בו משמעות של טל מאת ד' כמו במיכה ה'.
שאלה: צום תוך כדי עבודה פיזית: אני עובד עבודה פיזית שצורכת מאמץ של הרמת משקל מדי שנה אני צם צום תשעה באב מה עושים אם יש קושי לצום בעבודה פיזית עד כה לא עבדתי שנים קודמות וזו עבודה חדשה?
תשובה: תעשה כל מאמץ שלא לעבוד בתשעה באב שאין בזה ברכה, ואם תשבות באותו יום תזכה להצלחה.
שאלה: הורדת תוכנת פוטושופ: קיימת תוכנה לעריכת תמונות בשם פוטושופ. אותה תוכנה הינה יקרה ביותר (בסביבות 2000 ש"ח) אך משתמשים בה לדברים רבים ובעיקר לצורכי עבודה ופרנסה. באינטרנט, ישנם מספר אתרים שדרכם ניתן להוריד את התוכנה, וכאשר פותחים אותה נדרשת הכנסה של קוד סודי (אותו מקבלים בעת קניית התוכנה) או שניתן לבחור באופציה של ניסיון ל30 יום שימוש בחינם. הורדתי תוכנה כזאת שתורגמה לעברית, ולא היה רשום לי את הפתיחה הרגילה של הכנסת הקוד ימי ניסיון. יכול להיות שזו תוכנה שהועלתה ע"י מישהו (זאת אני לא יודעת) אך היתה קיימת באתר מרכזי. האם ניתן להשתמש בתוכנה או שעליי למחוק אותה והדרך היחידה היא לקנות כזאת בת מלא?
תשובה: יש לקנות את התוכנה. ככל הנראה היא הועלתה על ידי מישהו שפרץ אותה.
שאלה: עדיפות עבודה של יהודי על פני גוי בפיקוח נפש: האם מוצדק לירא שמיים להתעקש לעבוד בפיקוח נפש בשבת במקום נוכרים שרוצים לעבוד שם. קהל המטופלים בבית חולים מעורב וכולל גם יהודים וגם גויים. הטעמים בעד: 1. כדי לתת ציביון יותר יהודי לבית חולים בשבת ואווירה נוחה יותר למטופלים היהודים, שרואים רוב נוכרים בקרב צוות העובדים בשבת. 2. לפי הגמרא אין לסמוך על רופא שאינו יהודי. ועוד בשבת, שייתכן שאין עובדים יהודים שמשגיחין עליו.
תשובה: אם אתה רופא, עדיף שתעשה כמו שאמרת. הט"ז כותב שצריך להעדיף רופא יהודי על פני רופא גוי בהצלת חולה מסוכן, כי ליהודי יש להט נפשי פנימי ומוטיבציה להציל חיי אדם.
שאלה: תשובות בשו"ת אינטרנט ללא הכרת השואל: איך כבוד הרבנים יכולים לענות לשאלות קצרות כאלו, מבלי להכיר את השואל ואת המקרה לפרטיו? הרי השואל יקיים בפועל את התשובה שניתנה לו, על אף שיתכן שאם הרב היה מכיר אותו ואת פרטי המקרה היה נותן לו תשובה אחרת!
תשובה: זו שאלה טובה. וודאי שהלכתחילה הוא לפנות לרב באופן אישי. אולם יש בזה מעין עזרה ראשונה. ישנם שאלות בענייני צניעות שהשואל לא היה פונה לרב באופן אישי מחמת הבושה, וכן הדרכות אישיות (שאלות אלו אינן מפורסמות באתר ורק השואל מקבל תשובה על שאלתו). ישנם שואלים שאם לא תהיה להם אפשרות זמינה לשאול לא ישאלו בכלל. כמו כן, ישנם שאלות המגיעות ממקום בו אין רב (יש לנו גם שאלות מאירן ומתוניס). והרבה מהשאלות הן של אנשים, נערים ונערות שנמצאים בתהליך חזרה בתשובה ואין להם קשר לרב (אנו עוזרים להם למצוא רב). כשאנו רואים ששאלה ראויה לדיון מעמיק יותר אנחנו לא עונים אלא מפנים את השואל לרב באופן אישי, ואף עוזרים ליצור קשר כזה. אבל שאלות שניתן לענות עליהן מופנות לרב והוא עונה תשובה למקרים הרגילים. בברכת התורה, WWW.Yeshiva.org.il
שאלה: קירוב גוים "ישראלים": מה היחס שיש לתת לגויים שרואים עצמם ישראלים לכל דבר בחברתנו, הכוונה לילדים מנישואי תערובת ול"גויים צברים". האם מותר "לחזק" אותם ולשכנע אותם לעבודת ה כמו כל יהודי רחוק או שיש איסור ללמד אותם תורה? האם מותר לעודד אותם להתגייר או שהרצון צריך להגיע רק מהם?
תשובה: רק אם יש סיכוי לגיירם כהלכה מותר ללמדם.
שאלה: חשש לרוח רעה: יש לי חברה שהיא מתלוננת כבר כמה זמן על מעין הפרעות או הצקות בבית החזה, בנשמה ולא בגוף, שמפריעות לה תמיד ושאינה מצליחה להתרכז בגלל זה. היא חושבת שאולי נכנס בה איזה רוח רעה שמנסה להציק לה. היא בעלת תשובה ושומרת מצוות כמה שהיא יכולה (שבת,צניעות,ק"ש,כשרות). האם יתכן שבאמת נכנס בה משהו או שזה משהו אחר? נ.ב - אני למדתי קצת מהקבלה שבבוקר יש רוח טומאה על הידיים, ולכן צריך ליטול אותם כמה שיותר מהר. אך הבנתי שצריך להזהר ממגע עם העיניים הפה וכן שאר הפתחים מפני שיכולים להכנס לגוף רוחות רעות. האם יתכן שזה מה שקרה אולי לחברה שלי?
תשובה: אין קשר בין רוח רעה ששורה על הידיים לרוח רעה שנכנסת באדם כי אלו שני עניינים שונים לגמרי, ובכל אופן כדאי שתתחזק בצניעות ובתפילה, וד' יסלק ממנה כל צער וכל מצוקה.
שאלה: חלק לעולם הבא: האם כל אלה שכתובים בגמרא שאין להם חלק לעולם הבא זה גם אם יעשו תשובה או שאם יעשו תשובה יש להם חלק לעולם הבא? אם אפשר לרשום מקורות ומה נפסק להלכה. אני בטעות עברתי על אחד מדברים אלו וכשראיתי שכתוב אין להם חלק לעולם הבא חזרתי בתשובה ואני מאד מפחד מהדבר.
תשובה: אין דבר העומד בפני התשובה.